PTA-polisiestasie moet finansiële state wysDie burgerregte-organisasie AfriForum het ŉ versoek aan die Hercules Polisiestasie gerig vir finansiële state vanaf 2008 tot 2013. Hierdie versoek volg nadat AfriForum klagtes vanuit die gemeenskap oor beweerde finansiële misdrywe by die stasie ontvang het, veral wat die gemeenskapspolisiëringforum betref. Volgens AfriForum is dit belangrik dat daar vasgestel word waarop die polisiestasie geld spandeer wat uit die belastingbetaler se sak kom. Met bewyse van finansiële besteding kan vertroue in die polisie herstel word. “Hercules is ŉ gemeenskap wat onder meer ŉ groot probleem met dwelmmisbruik en dwelmhandelaars het, en ŉ doeltreffende GPF is van kernbelang om so ŉ probleem te beveg. Vir ŉ GPF om te funksioneer, moet SAPD-strukture op ŉ hoë standaard funksioneer en op ŉ doeltreffende wyse saam met die gemeenskap werk en geld moet natuurlik ook versigtig spandeer word,” het Ian Cameron, AfriForum se hoof van gemeenskapsveiligheid gesê. Cameron meen dat, indien die SAPD nie wil saamwerk deur die verslae te verskaf nie, dit sal bevestig dat AfriForum die saak moet ondersoek. Verslae sal ŉ aanduiding gee om te bepaal hoe die GPF-struktuur herstel kan word. “Ons wil ŉ manier kry waar kommunikasiekanale met die SAPD meer toeganklik is vir die gemeenskap om enige ongerymdhede aan te meld met die versekering dat dit aandag sal kry,” het Cameron gesê.